PATVIRTINTA

Kauno miesto savivaldybės tarybos

2012 m. gegužės 24 d.

sprendimu Nr. T-261

(Kauno miesto savivaldybės 2014 m. kovo 20 d. sprendimo Nr. [T-181](http://dokumentai/dokumentai/taryba/sprendimai/2014/t147181.docx)

redakcija)

**MOKINIO KREPŠELIO LĖŠŲ SKYRIMO, NAUDOJIMO IR PERSKIRSTYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Šis aprašas reglamentuoja Lietuvos Respublikos Vyriausybės nustatyto dydžio mokinio krepšelio (toliau – mokinio krepšelis) lėšų skyrimo, naudojimo ir perskirstymo Kauno miesto savivaldybės (toliau – Savivaldybė) finansuojamoms mokykloms, teikiančioms bendrąjį ugdymą, ikimokyklinį ir priešmokyklinį ugdymą, neformaliojo vaikų švietimo mokykloms, formalųjį švietimą papildančio ugdymo mokykloms (toliau – mokykla), taip pat Kauno pedagoginei psichologinei tarnybai tvarką.

2. Mokinio krepšelio lėšos skiriamos vienam sutartiniam mokiniui vienų metų mokymo reikmėms.

3. Apraše vartojama sąvoka **neformaliojo vaikų švietimo įstaiga –** mokykla, Lietuvos Respublikos švietimo įstatymo nustatyta tvarka turinti teisę vykdyti neformalųjį vaikų švietimą.Kitos apraše vartojamos sąvokos apibrėžtos Lietuvos Respublikos švietimo įstatyme ir Mokinio krepšelio lėšų apskaičiavimo ir paskirstymo metodikoje, patvirtintoje Lietuvos Respublikos Vyriausybės 2001 m. birželio 27 d. nutarimu Nr. 785 „Dėl Mokinio krepšelio lėšų apskaičiavimo ir paskirstymo metodikos patvirtinimo“ (toliau – Metodika).

**II SKYRIUS**

**MOKINIO KREPŠELIO LĖŠŲ SKYRIMO, NAUDOJIMO IR PERSKIRSTYMO TVARKA**

4. Mokinio krepšelio lėšos mokykloms skiriamos biudžetiniams metams pagal praėjusių metų rugsėjo 1 d. mokinių skaičių. Ateinantiems biudžetiniams metams mokykloms skiriama mokinio krepšelio lėšų suma apskaičiuojama pagal mokinių skaičių einamųjų metų rugsėjo 1 dieną.

5. Mokinio krepšelio lėšos ligoninių mokykloms (ligoninių klasėms), sanatorijų mokykloms (sanatorijų klasėms), nepilnamečių tardymo izoliatorių ir pataisos įstaigų mokykloms (nepilnamečių tardymo izoliatorių ir pataisos įstaigų klasėms), tardymo izoliatoriaus suaugusiųjų mokykloms (suaugusiųjų klasėms), taip pat mokykloms, kurios laikinai į užsienį išvykusius ar nuolat užsienyje gyvenančius Lietuvos Respublikos mokinius pagal pradinio, pagrindinio, vidurinio ir akredituotas vidurinio ugdymo programas moko nuotoliniu ugdymo proceso organizavimo būdu, apskaičiuojamos ir skiriamos pagal vidutinį metinį mokinių skaičių. Vidutinis metinis mokinių skaičius apskaičiuojamas sudėjus praėjusių mokslo metų kiekvieno mėnesio vidutinį mokinių skaičių ir šią sumą padalijus iš to laikotarpio mėnesių, kuriais buvo mokinių, skaičiaus. Vidutinis mėnesinis mokinių skaičius apskaičiuojamas sudėjus kiekvieną dieną buvusius mokinius ir šį bendrą skaičių padalijus iš mėnesio dienų, kuriais buvo mokinių, skaičiaus. Į mokinių skaičių įskaičiuojami tik tie mokiniai, kurie buvo mokomi. Vidutinis mokinių skaičius, gautas 1–4, 5–8, 9–10 (I–II gimnazijos) ir 11–12 (III–IV gimnazijos) klasių grupėse, kiekvienoje grupėje apvalinamas iki sveiko skaičiaus.

6. Vadovaujantis Metodika apskaičiuojamas kiekvienos švietimo įstaigos sutartinių mokinių skaičius. Sutartinių mokinių skaičius gaunamas sudėjus mokiniams taikomus sutartinių mokinių apskaičiavimo koeficientus.

7. Bendras mokyklos mokinio krepšelio lėšų poreikis apskaičiuojamas jos sutartinių mokinių skaičių padauginus iš mokinio krepšelio dydžio. Mokinio krepšelio dydis kiekvienais metais nustatomas Lietuvos Respublikos valstybės biudžeto ir savivaldybių biudžetų finansinių rodiklių patvirtinimo įstatymu (toliau – Įstatymas).

8. Savivaldybės administracijos Švietimo, kultūros ir turizmo plėtros reikalų valdybos Švietimo ir kultūros įstaigų ūkio ir finansų skyrius (toliau – Švietimo ir kultūros įstaigų ūkio ir finansų skyrius) 94 procentus atitinkamiems metams Savivaldybei skirtų mokinio krepšelio lėšų, jei Metodikoje nenustatyta kitaip, paskirsto proporcingai kiekvienai mokyklai šio aprašo 7 punkte nustatyta tvarka apskaičiuotam mokinio krepšelio lėšų poreikiui.

9. Mokyklos skirtas mokinio krepšelio lėšas naudoja šioms mokymo reikmėms tenkinti:

9.1. darbo užmokesčiui pagal ugdymo planą (ir sumokėti už ikimokyklinio ir priešmokyklinio ugdymo valandas, finansuojamas iš mokinio krepšelio lėšų), mokyklos ugdymo procesui organizuoti ir valdyti, mokyklos bibliotekos darbuotojams išlaikyti, taip pat darbo užmokesčiui ir paslaugoms, susijusioms su psichologine, specialiąja pedagogine, specialiąja ir socialine pedagogine pagalba. Ne mažiau kaip 3 procentai šių lėšų turi būti skiriama psichologinei, specialiajai pedagoginei, specialiajai ir socialinei pedagoginei pagalbai organizuoti ir paslaugoms apmokėti. Iš šiame punkte nurodytų mokinio krepšelio lėšų gali būti mokama už darbą pedagoginiams darbuotojams, nurodytiems Pareigybių, kurias atliekant darbas yra laikomas pedagoginiu, sąraše, patvirtintame Lietuvos Respublikos švietimo ir mokslo ministro 2003 m. spalio 9 d. įsakymu Nr. ĮSAK-1407 „Dėl Pareigybių, kurias atliekant darbas yra laikomas pedagoginiu, sąrašo patvirtinimo“, išskyrus užmokestį už darbą, kai mokinių tėvų (globėjų, rūpintojų) pageidavimu teikiamos papildomos paslaugos (pailgintos dienos grupės, popamokinė mokinių priežiūra, klubai, būreliai, stovyklos, ekskursijos ir kita), taip pat už darbą mokyklos bibliotekos darbuotojams, gestų kalbos vertėjams, mokytojų padėjėjams ir darbuotojams, kurių funkcijoms priskiriamas mokyklų veiklos kokybės įsivertinimas;

9.2. vadovėliams ir kitoms mokymo priemonėms;

9.3. mokinių pažintinei veiklai ir profesiniam orientavimui;

9.4. mokytojų ir kitų ugdymo procese dalyvaujančių asmenų kvalifikacijai tobulinti;

9.5. informacinėms ir komunikacinėms technologijoms diegti ir naudoti (internetui diegti ir naudoti, duomenų bazėms, elektroniniams dienynams tvarkyti, sumokėti už darbą informacines ir komunikacines technologijas prižiūrintiems darbuotojams ir kitoms išlaidoms, susijusioms su informacinėmis ir komunikacinėmis technologijomis).

10. Šio aprašo 9.2 papunktyje nurodytoms mokymo reikmėms tenkinti mokyklos turi skirti ne mažiau kaip 80 procentų, o 9.3–9.5 papunkčiuose nurodytoms mokymo reikmėms tenkinti – ne mažiau kaip 40 procentų Metodikos 2 priede atitinkamoms mokymo reikmėms nurodytų rekomenduojamų mokinio krepšelio lėšų sumų.

11. Savivaldybės administracijos Švietimo, kultūros ir turizmo plėtros reikalų valdyba (toliau – Valdyba) 6 procentus atitinkamiems metams skirtų mokinio krepšelio lėšų, jei Metodikoje nenustatyta kitaip, paskirsto šioms mokymo reikmėms tenkinti:

11.1. pedagoginei psichologinei pagalbai organizuoti (Kauno pedagoginės psichologinės tarnybos pareigybėms, finansuojamoms iš mokinio krepšelio lėšų, išlaikyti ir kitoms mokymo reikmėms tenkinti);

11.2. brandos egzaminams organizuoti ir vykdyti;

11.3. profesinės linkmės moduliams neformaliojo švietimo mokyklose finansuoti;

11.4. neformaliojo vaikų švietimo programoms finansuoti;

11.5. pedagoginių darbuotojų tarifinių atlygių koeficientų skirtumams išlyginti mokyklose, bendrojo ugdymo, ikimokyklinio ir priešmokyklinio ugdymo prieinamumui užtikrinti, ikimokyklinio ir priešmokyklinio ugdymo formų įvairovei įgyvendinti;

11.6. mažiau pasirenkamų užsienio kalbų (prancūzų, vokiečių ir kitų) mokymuisi mobiliose grupėse, mažesnėse už numatytąsias švietimo ir mokslo ministro tvirtinamuose bendruosiuose pradinio, pagrindinio ir vidurinio ugdymo programų ugdymo planuose, finansuoti.

12. Šio aprašo 11.1 papunktyje nurodytai mokymo reikmei tenkinti Valdyba skiria ne mažiau kaip 80 procentų, o 11.4 papunktyje nurodytai mokymo reikmei tenkinti – ne mažiau kaip 50 procentų Metodikos 2 priede atitinkamai mokymo reikmei nurodytos rekomenduojamos mokinio krepšelio lėšų sumos. Šio aprašo 11.2, 11.3, 11.5 ir 11.6 papunkčiuose nurodytoms mokymo reikmėms tenkinti Valdyba skiria lėšų pagal poreikį.

13. Mokinio krepšelio lėšos neformaliojo vaikų švietimo mokykloms skiriamos biudžetinių metų sausio–rugpjūčio mėnesiams ir pagal mokslo metų pradžioje pasikeitusį mokinių skaičių rugsėjo–gruodžio mėnesiams.

14. Neformaliojo vaikų švietimo mokyklos, išskyrus priklausančiąsias Savivaldybės administracijos Kūno kultūros ir sporto skyriaus (toliau – Kūno kultūros ir sporto skyrius) reguliavimo sričiai, iki einamųjų metų spalio 15 dienos mokinių sąrašus pateikia Švietimo ir kultūros įstaigų ūkio ir finansųskyriui. Sąrašuose turi būti nurodyta neformaliojo vaikų švietimo mokyklos pavadinimas, bendrojo ugdymo, ikimokyklinio ir priešmokyklinio ugdymo mokyklos, kurioje mokinys mokosi, pavadinimas, mokinio vardas, pavardė, gimimo metai, klasė (grupė), data, kada mokinys pradėjo lankyti neformaliojo vaikų švietimo mokyklą.

15. Neformaliojo vaikų švietimo mokyklos, priklausančios Kūno kultūros ir sporto skyriaus reguliavimo sričiai, iki einamųjų metų spalio 10 dienos mokinių sąrašus pateikia Kūno kultūros ir sporto skyriui. Kūno kultūros ir sporto skyrius per 5 darbo dienas nuo sąrašų gavimo datos Švietimo ir kultūros įstaigų ūkio ir finansųskyriui pateikia neformaliojo vaikų švietimo mokyklų mokinio krepšelio lėšų poreikio einamųjų metų rugsėjo–gruodžio mėnesiams paraišką. Lėšų poreikio kitų metų sausio–rugpjūčio mėnesiams paraiška pateikiama iki kitų metų sausio 15 dienos.

16. Mokinio krepšelio lėšas neformaliajam vaikų švietimui Kūno kultūros ir sporto skyriui skiria ir perskirsto Savivaldybės taryba savo sprendimu.

17. Mokinio krepšelio lėšas Kūno kultūros ir sporto skyriaus reguliavimo sričiai priskirtoms neformaliojo vaikų švietimo mokykloms paskirsto Kūno kultūros ir sporto skyriaus vedėjas.

18. Mokinio krepšelio lėšas neformaliojo vaikų švietimo mokykloms, išskyrus priklausančiąsias Kūno kultūros ir sporto skyriaus reguliavimo sričiai, skiria ir perskirsto Valdybos direktorius.

19. Neformaliojo vaikų švietimo mokykla mokinio krepšelio lėšas neformaliajam vaikų švietimui naudoja pagal šios mokyklos ugdymo planą neformaliojo vaikų švietimo programoms įgyvendinti, t. y. ugdymo procesui organizuoti,pedagoginėms pareigybėms išlaikyti.

20. Mokyklos vadovas, siekdamas išvengti mokinio krepšelio lėšų trūkumo, kiekvienų mokslo metų mokyklos ugdymo planą turi suderinti Valdybos direktoriaus įsakymo nustatyta tvarka.

21. Efektyviam ir rezultatyviam mokinio krepšelio lėšų panaudojimui užtikrinti Švietimo ir ugdymo ir Švietimo ir kultūros įstaigų ūkio ir finansų skyriai vykdo nuolatinę ugdymo proceso ir mokykloms skirtų mokinio krepšelio lėšų panaudojimo stebėseną.

22. Mokykloms, kurioms dėl svarbių priežasčių mokinio krepšelio lėšų biudžetiniais metais neužtenka, Savivaldybės tarybos sprendimu gali būti skiriamos papildomos Savivaldybės biudžeto lėšos pedagogų darbo užmokesčiui, socialinio draudimo įmokoms ir išmokoms finansuoti.

23. Mokyklos vadovas atsako, kad ugdymo planai būtų sudaromi ir vykdomi atsižvelgiant į bendrajam ugdymui, ikimokykliniam ir priešmokykliniam ugdymui mokyklai skirtus asignavimus.

24. Pagal šį aprašą paskirtos ir sutaupytos mokinio krepšelio lėšos paliekamos mokyklai. Nepanaudota mokinio krepšelio lėšų suma Savivaldybės tarybos sprendimu gali būti perskirstyta kitoms reikmėms finansuoti atitinkamų metų Įstatyme nustatytomis sąlygomis ir terminais.

25. Per metus nepanaudotas mokinio krepšelio lėšas mokyklos ir Kauno pedagoginė psichologinė tarnyba grąžina į Savivaldybės biudžeto sąskaitą Savivaldybės tarybos patvirtintose Savivaldybės biudžeto sudarymo ir vykdymo taisyklėse nustatytais terminais.

26. Valdybos direktorius perskirsto mokinio krepšelio lėšas tarp mokyklų dėl pasikeitusio sutartinių mokinių skaičiaus pagal rugsėjo 1 dienos duomenis.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_